《次临封八景韵 其二 灵洲渔唱》
明代·岑一麒

岭南海国荔枝洲，日暮归渔聚上头。玉笛横吹千里月，歌声杂答百家秋。

风来水面龙鳞细，星打波心象眼流。几欲寻幽耽野兴，谩携尊酒亦同游。

作者简介：岑一麒，字兆祥。封川（今广东封开县）人。明神宗万历十九年（一五九一）贡生。授平远司训。丁忧报阕。补本府司训。秩满，擢电白教谕。明方尚祖修、清胡璿续修康熙《封川县志》卷一八有传。